《大江东去 其七 答蒲汀馈水晶葡萄》
明代·夏言

小坐秋轩，谢蒲翁、遣赠名园佳物。自启筠笼唤纤手，携置麟堂东壁。

碧水含晶，繁星焕彩，寒映冰盘雪。如珠似玉，果中应是魁杰。

总忆年时咏葡萄，一体新词三发。几对黄花烹紫蟹，久悟世间生灭。

汉阁丹青，商山杖屦，毕竟俱华发。清尊架底，且醉藤萝夜月。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。